Polisie wat drank uitdra se optrede was wettig – kroegeienaarDie polisievoertuig by die kroeg (Foto: Skermskoot uit video) Polisiemanne wat drank uit die agterkant van ’n polisievoertuig laai en by ’n perseel indra, het nie onwettig opgetree nie en bloot die eienaar van die kroeg gehelp om sy voorraad van sy huis terug na die kroeg te vervoer. Maroela Media het vroeër berig ŉ video wat wys hoe lede van die polisie die drank uit hul voertuig laai, is wyd op sosiale media versprei en het selfs tot gevolg gehad dat die polisie se bestuur die voorval ondersoek. Nou blyk dit die een hand weet nie wat die ander doen nie, want die kroegeienaar het Woensdag aan Maroela Media gesê hy het self met die polisie gereël om hom te help om die drank te vervoer. Die eienaar wil anoniem bly. “Met die instel van die aangepaste vlak 3 van afsondering in Desember, het ek al die drank wat in my kroeg in Centurion oorgebly het, na my huis in ’n kompleks verskuif. Ons was besig met bouwerk by die kroeg en het daarom besluit dat die drank veiliger by my huis gestoor kan word,” vertel die eienaar. “Ek het die drank in my motorhuis gestoor. Tydens die afsonderingstydperk het een van die kompleks se sekuriteitswagte my kom waarsku dat my motorhuis dopgehou word en mense sien dat ek drank daar stoor. Die bouwerk by die kroeg was teen daardie tyd afgehandel en ek het besluit om die drank na die kroeg terug te skuif.” Die eienaar beweer hy het die plaaslike drankbeampte, wat daardie tyd by die Lyttelton-polisiestasie gestasioneer was, gekontak en gevra om hom te help om die drank na die kroeg te skuif. “Ek wou seker maak ons doen dit volgens die wet.” Volgens die eienaar het hy en dié drankbeampte die Maandagoggend vergader. Die beampte het ingestem om hom te vergesel wanneer die drank verskuif word, soos in die regulasies uiteengesit. Die regulasies met betrekking tot die rampbestuurswet, wat in die Staatskoerant gepubliseer is, bepaal dat drank van enige gelisensieerde perseel vervoer mag word vir bewaring. “Omstreeks 13:30 het ons die alkohol in die polisievoertuig gelaai en na die kroeg geneem. My personeel en die winkelsentrum se sekuriteitswagte het gereed gestaan om die drank af te laai en in die stoorkamer toe te sluit.” Die polisie het na afloop van die voorval ’n verklaring uitgereik en gesê sy ondersoek na bewerings dat een van sy beamptes ’n gemerkte polisievoertuig gebruik het om drank mee rond te ry, is afgehandel en ’n aanklagte teen die betrokke lid is reeds aanhangig gemaak. Hoewel Maroela Media die polisie met die nuwe feite konfronteer het, wou brig. Mathapelo Peters, Gautengse polisiewoordvoerder, nie verder uitwei oor die saak nie. Die eienaar sê hy het self intussen ’n verklaring aan die polisie gestuur om sy weergawe van die voorval te gee. Volgens die eienaar was dit ’n personeellid van ’n onderneming oorkant die kroeg wat die video geneem en op sosiale media geplaas het. “Ek het die volgende dag na die onderneming gegaan en aan die bestuurder verduidelik dat daar geen onwettige aktiwiteit plaasgevind het nie. Die personeellid is daarna ingeroep en die situasie is aan hom verduidelik. Hy het om verskoning gevra en die video onmiddellik van sosiale media verwyder.”